Skeepsagent vas oor renosterhoringsArgieffoto ŉ 42-jarige man sal na verwagting Vrydag in die Kempton Park-landdroshof in Gauteng verskyn op aanklag van die onwettige handel van renosterhorings en meineed. Volgens die Valke het hy probeer om ŉ besending renosterhorings na die buiteland te stuur. Kapt. Ndivhuwo Mulamu, woordvoerder van die Valke, sê doeanebeamptes het Maandag by die Internasionale Lughawe OR Tambo beslag gelê op die besending wat na Maleisië onderweg was. Die vrag is as steierwerk aangedui. Mulamu sê die beamptes het die vrag nagegaan en op omtrent 47 kg renosterhorings afgekom. Die horings was in ŉ kartondoos in die kratte en het ŉ geraamde waarde van R3 miljoen. Die Valke se voorlopige ondersoek het hulle na ŉ skeepsagent in Edenvale, Johannesburg, gelei. Die skeepsagent is daar in hegtenis geneem.